Resurse educaționale online oferite de Junior Achievement România pentru profesorii Universității din București

În contextul adaptării modului de predare la contextul pandemic de către Universitatea din București, începând  din luna octombrie 2020, Junior Achievement România (JA), cea mai mare organizaţie internaţională de educaţie economică şi antreprenorială, oferă gratuit profesorilor din toate facultățile UB oportunitatea de a-și continua activitățile didactice, prin punerea la dispoziție a mai multor resurse educaționale pe teme de antreprenoriat, pe o platformă digitală. 
În mod concret, cadrele didactice din cadrul UB au posibilitatea de a accesa un kit JA de materiale educaționale practice și interactive, necesare desfășurării activităților cu studenții în format hibrid, în sala de curs/seminar sau online. Resursele de învățare vor putea fi accesate atât în facultate, în cadrul orelor de curs, cât și de acasă, de pe orice dispozitiv conectat la internet și dotat cu un browser web. Pachetul oferit de Junior Achievement România va fi disponibil gratuit pe tot parcursul anului academic 2020-2021.
Cadrele didactice interesate vor trebui să se autentifice până sâmbătă, 10 octombrie 2020, pe platforma online disponibilă aici (cu un cont deja existent sau cu unul creat până la data menționată) și să se înscrie la disciplinele JA aferente programelor pentru universitate (JA Educație antreprenorială, JA Practică), în vederea generării acordului de implementare.
Ulterior, vor primi pe adresa de e-mail furnizată acordul de implementare pentru logarea pe platformă și pentru accesarea resurselor, completând informațiile despre universitate, grupe, număr estimativ de studenți, formă implementare etc. Ultima etapă presupune încărcarea acordului de implementare (copie scanată, format PDF) în contul de profesor, semnat de către cadrul didactic și cu avizul decanului facultății – semnătură și ștampilă. 
Pentru informații suplimentare, reprezentanții JA pot fi contactați la numărul de telefon 0730 330 880 și/sau adresa de email alice.dutu@jaromania.org, precum și aici.

Kitul JA de materiale educaționale practice și interactive destinate cadrelor universitare și necesare desfășurării activităților cu  studenții în format hibrid, în sala de curs/seminar sau online include: suport de curs JA StartUp și alte materiale didactice suplimentare pe platforma LMS, acces gratuit la platforma de training și consultanță de specialitate, cu profesioniști din mediul de afaceri pentru studenții din competițiile JA de antreprenoriat, acces gratuit pentru participarea studenților la webinarii cu specialiști în domeniul antreprenoriatului în cadrul Incubatorului JA BizzFactory, competițiile de antreprenoriat Compania Anului și European Enterprise Challenge și un program de practică pentru echivalarea perioadei obligatorii de practică studențească în mai multe domenii (realizarea unui proiect pilot de business legat de domeniul de studiu/profilul facultății, în cadrul Incubatorului JA BizzFactory).

Alte detalii despre activitatea JA din anul școlar 2019-2020 sunt disponibile aici. Toate informațiile despre modalitățile de desfășurare a activităților academice în anul universitar 2020-2021 în cele 19 facultăți ale Universității din București pot fi accesate aici.
Junior Achievement România (JA) este o organizaţie non-profit (ONG), existentă de 27 de ani în România și de peste 100 de ani în lume. JA oferă gratuit programe și proiecte de educație antreprenorială, educație financiară și orientare profesională, prin parteneriatul cu Ministerul Educației și Cercetării și comunitatea de afaceri. 
 

